**Tevel Község Önkormányzata**

**Képviselő-testületének**

**4/2020. (V.7.) önkormányzati rendelete**

**az önkormányzat közművelődési feladatairól**

Tevel Község Polgármestere Magyarország Alaptörvényének 32. cikk (2) bekezdésében meghatározott eredeti jogalkotói hatáskörében, az Alaptörvény 32 cikk (1) bekezdés d) pontjában meghatározott feladatkörében eljárva, a kulturális javak védelméről és a muzeális intézményekről a nyilvános könyvtári ellátásról és a közművelődésről szóló 1997. évi CXL. tv. (továbbiakban: tv.) 77. §-ban kapott felhatalmazása alapján, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazása alapján, az élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzet során teendő intézkedésekről szóló 40/2020. (III.11.) kormányrendeletben kapott felhatalmazás alapján a helyi közművelődési tevékenység támogatása érdekében a helyi lehetőségek és sajátosságoknak, a helyi társadalom művelődési érdekeinek és kulturális szükségleteinek figyelembevételével az alábbi rendeletet alkotja:

1. § A képviselő-testület kinyilvánítja, hogy a közművelődéshez való jog gyakorlását közérdeknek, a közművelődési tevékenységek támogatását közcélnak tartja.

**A közművelődési rendelet célja**

2. § (1) A közművelődési rendelet megalkotásával a képviselő-testület célja, hogy a helyi társadalom művelődési és kulturális igényeinek figyelembevételével – a helyi hagyományok, lehetőségek és sajátosságok alapján – egységes alapelvek szerint határozza meg az általa támogatott közművelődési tevékenységek körét, azok ellátásának módját és feltételeit, a szakmai és a finanszírozási alapelveket, továbbá, hogy jogszabályi keretet teremtsen a közösségi művelődéshez méltó, esztétikus környezet és infrastruktúra biztosításához, nemzeti és nemzetiségi hagyományainak ápolásához, a helyi társadalom kiemelkedő közösségei, személyiségei szerepének növeléséhez a helyi értékek védelmének erősítéséhez, a helyi kulturális nyilvánosság és tájékoztatás fejlesztéséhez.

(2) Kulturális élethez kötődő önkormányzati célok:

a) a település sajátos kulturális értékei jellegzetességeinek megőrzése, ezen értékek kutatása és közkinccsé tétele, fontos szempontként figyelmet fordítva a még meglévő, vagy feleleveníthető nemzetiségi hagyományokra,

b) a lakosság közösségi és képességfejlesztő erőinek, törekvéseinek szolgálata, támogatása.

**A rendelet hatálya**

3. § A jelen rendelet hatálya Tevel község közigazgatási területén élő magánszemélyekre, valamint azon szervezetekre és intézményekre terjed ki, amelyek a rendeletben szabályozott feladatokat ellátják.

4. § A közművelődési feladatok ellátásának alapelvei és formái

1) A település minden lakosának és közösségének joga, hogy

a) megismerje a kulturális örökség javait és ezek jelentőségét a történelem alakulásában – a rendelkezésre álló eszközök útján –ezen értékeket védelmével kapcsolatos ismereteket megszerezze,

b) igénybe vegye az önkormányzati fenntartású közösségi szintér nyújtotta, valamint a közművelődési megállapodásokban szereplő szolgáltatásokat,

c) gyarapítsa műveltségét, készségét, közösségi, művelődési céljainak megvalósítása érdekében az önkormányzat közművelődési partnereitől színteret, szakmai, szervezeti és tartalmi segítséget kapjon.

2) Az Önkormányzat közművelődési feladatait az általa fenntartott és működtetett közösségi szintér és közművelődési megállapodás útján látja el.

3) A helyi közművelődési feladatok ellátásában, az Önkormányzat a civil közösségek, szervezetek, a magánszemélyek, valamint a kulturális tevékenységet is végző gazdasági vállalkozások közreműködését is igénybe veszi.

4) Az Önkormányzat a polgármester útján gondoskodik a település közművelődési feladatainak koordinálásáról.

5) Az Önkormányzat intézményei útján is tájékoztatja lakóit a közművelődési lehetőségekről.

**Az Önkormányzat közművelődési feladatai**

5. § 1) Az Önkormányzat közművelődési feladatait a civil szervezetekkel, az intézményekkel és a lakosokkal egyeztetve határozza meg.

2) Az Önkormányzat a községben kialakult művelődési hagyományokra, a település fejlesztésének koncepciójára, valamint az intézmények, civil szervezetek és a lakosok tevékenységére alapozva – a közművelődés sajátos eszközrendszerével biztosítja a vállalt feladatainak ellátását.

3) Az Önkormányzat kötelező közművelődési feladatai különösen:

a) a település környezeti, szellemi, művészeti értékeinek, hagyományainak feltárása, megismertetése, a helyi művelődési szokások gondozása, gazdagítása,

b) az ismeretszerző, az amatőr alkotó, művelődő közösségek tevékenységének támogatása,

c) a helyi társadalom kapcsolatrendszerének, közösségi életének érdekérvényesítésének segítése,

d) a szabadidő kulturális célú eltöltéséhez a feltételek biztosítása,

e) egyéb művelődést segítő lehetőségek biztosítása.

4) Az Önkormányzat segíti, illetve támogatja továbbá:

a) a civil társadalom kulturális önszerveződő tevékenységének erősítését, a községi lakosok életminőségének javítását,

b) a gyermekek és fiatalok művelődését, sportolását, művészeti tevékenységét és közösségi életét,

c) a helyi kulturális értékek védelmét.

5) Az önkormányzat a települési könyvtári ellátást a Tolna Megyei Illyés Gyula Könyvtárral együttműködve közösségi hely útján biztosítja a település lakossága részére.

**Az Önkormányzat közművelődési feladatellátásának szervezett keretei**

6. § 1) Az Önkormányzat a rendeletben megfogalmazott feladatait közösségi színterében, közművelődési megállapodásokon keresztül látja el. A közösségi szintér helye: Művelődési Ház 7181 Tevel Fő utca 279.

2) Az Önkormányzat közművelődési feladatainak ellátása során együtt kíván működni

a) Tamási Tankerületi Központ Teveli Általános Iskolával 7181 Tevel Petőfi utca 3.-7.

b) sport feladatokat is ellátó civil szervezetekkel,

c) közművelődési feladatvégzést vállaló magánszemélyekkel,

d) hasonló szakfeladatot ellátó országos, regionális, térségi, megyei intézményekkel, civil szervezetekkel.

3) A közművelődési megállapodások megkötésére a képviselő-testület felhatalmazása alapján a polgármester jogosult.

**A közművelődési tevékenység ellenőrzése**

7. § A tv. és jelen rendelet által meghatározott közművelődési feladatokkal kapcsolatos fenntartási, felügyeleti és egyéb jogköröket a képviselő-testület gyakorolja.

**A közművelődési feladatok finanszírozása**

8. § 1) Az Önkormányzat a közművelődéssel kapcsolatos kötelező feladatait költségvetéséből finanszírozza. Ennek forrása a saját bevétel, a központi költségvetésből származó normatív állami hozzájárulás, a központosított előirányzatokból származó összeg és az elkülönített állami pénzalapokból, valamint önkormányzati és különböző pályázati úton elnyerhető támogatás.

2) Az Önkormányzat a központi költségvetési forrásból a közművelődési feladatok támogatására biztosítandó pályázatokhoz a pályázat elnyeréséhez szükséges önrészt a mindenkori éves költségvetési rendeletében határozza meg.

3) Az Önkormányzat költségvetéséből finanszírozza: A közösségi szintér üzemeltetésének alapvető műszaki, technikai feltételei megteremtésének, az épületek működőképessége megőrzésének, korszerűsítésének költségeit.

**Helyi önszerveződő közösségek támogatása**

9. § 1) Tevel Község Önkormányzat Képviselő-testülete elismeri és támogatja azt a tevékenységet, amelyet a településen élő, vagy dolgozó lakosok önszerveződő közösségei végeznek az önkormányzati feladatok megvalósítása, a lakosok közéletbe való bevonása, a település fejlesztése és szépítése, a környezetvédelem, az arra rászorulók támogatása, a kultúra és a hagyományok ápolása, a lakosság művelődése, oktatása, szórakozása, sportolása érdekében.

2) Az 1) bekezdésben foglalt elvek megvalósítása érdekében a képviselő-testület az éves költségvetéséről szóló rendeletében – a település anyagi lehetőségeitől függően megállapítja az önszerveződő közösségek pénzügyi támogatásának mértékét.

**Záró rendelkezések**

10. § Ez a rendelet a kihirdetést követő napon lép hatályba.

11.§ E rendelet a belső piaci szolgáltatásokról szóló, az Európai Parlament és a Tanács 2006/123/EK sz. irányelvébe ütköző rendelkezést nem tartalmaz.

**Fazekas Attila Herczig Viktória**

**polgármester                                                                       aljegyző**

**Kihirdetési záradék**:

Jelen rendelet 2020. május 7. napján kihirdetésre került.

**Herczig Viktória**

**aljegyző**